Marju Kuut

Marju Marynel Kuut (12. veebruar 1946 Tallinn – 10. aprill 2022) oli eesti džässlaulja ja muusikaprodutsent. 1965. aastal nimetas džässiajakiri Down Beat teda Nõukogude Liidu parimaks džässlauljatariks. Ta oli 1970. aastate ansamblite MERL ja MIR laulja. Ta töötas artistina Astoria, Tallinna ja Viru varietees. 1971. aastal mängis ta muusikalises mängufilmis "Varastati Vana Toomas" ja Vanemuise teatri rokkooperis "Imelugu". Tema salvestisi on mitmekümnel kogumikplaadil ja paljudel sooloplaatidel, muu hulgas vanade hittidega CD-plaadid "Raagus sõnad" (2005) ja "Marju Marynel Kuut" (2006). Marju Kuut õppis Tallinna 7. Keskkoolis ja Tallinna 2. Keskkoolis, Tallinna õhtukoolis, Tallinna Muusikakoolis (õppis flööti) ja ENSV Filharmoonia Estraadistuudios, kus teda juhendas helilooja Uno Naissoo. Kuut töötas restoranides ja varieteedes lauljana, aga ka Tallinna keskhaiglas sanitarina, Eesti Telegraafiagentuuris paljundusmasina operaatorina, Rootsis eestikeelse Hea Sõnumi raadio produtsendina. 1964. aasta sügisel osales Kuut noorte lauljate konkursil. Aleksander Rjabov kutsus ta pärast seda Eesti Raadio Kergemuusika Orkestri solistiks. Esimesed esinemised toimusid 1965. aastal siiski koos Tiit Pauluse ja Raivo Tammikuga. Lisaks esines Marju Kuut 1965. aastal džässifestivalil koos vene muusikutega; vene muusikaajakirjanikud mainisid teda Down Beatis suisa kahel korral kui parimat Nõukogude Liidu džässlauljat. 1966. ja 1967. aastal võitis Kuut Kaunase džässifestivali. Eestis esines Kuut R&B ansamblis, mille koosseisus olid veel Olav Ehala, Marje Aare, Jüri Kõrgema ja teised. Seejärel oli Kuut mõnda aega Olav Ehala kutsel ansambli Kristallid liige, kus basskitarri mängis Jaak Joala. 1971. aastal ilmus tema debüütalbum "Aastaajad". 1972. aasta algul moodustus tüdrukutebänd MERL, kuna Kuut oli alati soovinud mitmehäälselt live’is esineda. Hiljem hargnes sellest koosseisust MIR, kus meeshääleks oli Ivo Linna. 1970. aastate lõpus laulis Kuut funki-rütmilist džässi, esinedes koos Margus Kappeli, Riho Lilje, Ivo Vartsi ja teistega. Tema lauldud on moori kaks laulu lastefilmi "Nukitsamees" jaoks. 1980. aastal emigreerus ta Rootsi (sattudes seetõttu Nõukogude Liidus põlu alla) ja võttis nimeks Marju Marynel Kuut. Selleks ajaks oli ta salvestanud Eesti Raadios ja Eesti Televisioonis arvatavalt umbes viissada laulu, millest osa on hävinenud või kadunud. Aastatel 1981–1989 töötas ta produtsendina Rootsis eestikeelse Hea Sõnumi raadios IBRA Radio ning andis palju kontserte. 1988–1991 tegi Kuut koostööd kontserniga Warner Bros., olles noorte talentide muusika salvestaja, helilooja, muusika arranžeerija ja produtsent. Aastatel 1991–2005 esines ta reisilaevadel. 2000. aastal alustas Kuut tegevust DJ-na (DJ-MEK) ööklubides, mängides seal eeskätt džässi, funk'i, dance'i ja R&B-d ning house-muusikat. 2006. aastal anti talle Eesti muusikaauhindade galal elutöö preemia panuse eest Eesti muusikasse. 2008. aastal mängis ta Mrs Corbiet Heikki Sarmanto džässooperis "Manon". Sama aasta sügisel osales ta TV3 telesaates "Laulud tähtedega". Marju Marynel Kuut kandideeris 2009. aasta kohaliku omavalitsuse volikogude valimistel Keskerakonna nimekirjas Tallinna Linnavolikokku ja sai 10 häält. Marju Kuudi esimesest abielust, mis kestis poolteist aastat, sündis poeg Uku Kuut. Teine abielu, mis kestis kaks aastat, lõppes elukaaslase pianist Rein Alango surmaga toidumürgistuse tõttu. Fiktiivne abielu rootslasega, mis võimaldas emigreerumist, lahutati varsti pärast Rootsi jõudmist, mees osutus narkomaaniks. Elu viimasel aastakümnel elas Marju Marynel Kuut eraklikku elu ja meediaga ei suhelnud. Marju Marynel Kuut loobus 2021. aastal presidendi annetatud Valgetähe V klassi teenetemärgist, kuna teda pahandas teenetemärgi andmiseks toodud põhjendus. See oli Kuudi arvates informatiivselt tühine ja ei kajastanud tema tegelikku muusikalist tegevust. Teenetemärk saadeti siiski talle koju Rootsi. Marju Marynel Kuut on maetud Saaremaal Pärsama küla kalmistule. Maria – filmis "Varastati Vana Toomas". 2006. Eesti muusikaauhindade elutööpreemia panuse eest Eesti muusikasse 2021 Valgetähe V klassi teenetemärk Marju Maryneli imeline elu. elu24.postimees.ee, 11. aprill 2009. Marju Kuut laulab uusi ja vanu laule. jazzkaar.ee, 7. märts 2004./ Marju Marynel Kuut. KOV valimised 2009. Marju Kuut: Vahel ma ei mäletagi eriti, et olen üldse abielus olnud. ohtuleht.ee/elu, 21. juuni 2003. Marju Kuut oma sõnades: alles hiljem avastad ... kultuur.err.ee, 18. aprill 2022. Marju Marynel Kuut: mul ei ole kahju, et ma enam ei laula ja kontserte ei anna. menu.err.ee, 22. detsember 2016. Marju Kuut loobub presidendi annetatud Valgetähe teenetemärgist. menu.err.ee, 25. veebruar 2021. Marju Kuut ei saanud poja kõrvale: tahtsin vaid täita kalli Marju viimset soovi... kroonika.delfi.ee, 13. mai 2022. Eesti riiklike teenetemärkide kavaleride andmebaas presidendi kantselei kodulehel (president.ee). "Marju ja Uku". (Intervjuu. Marju Kuut ja Uku Kuut elust välismaal, pereelust, usust). Intervjueerija: Kalle Kurg. – Ajakiri Sina ja Mina 1992, 1, lk 26–27 ja 2, lk 20–22. Marju Marynel Kuut/MySpace Marju Kuut andmebaasis MusicBrainz (inglise keeles) Marju Kuut on 38 korda kolinud. epl.delfi.ee/artikkel/, 27. veebruar 2001. Verni Leivak, Marju Marynéli imeline elu, elu24.ee, 11. aprill 2009 Marynel Marju Kuut: ma olen täiesti üksik, elan eraklikku elu. menu.err.ee, 22. detsember 2016. Marju Kuut: ma olen sünnist peale igatsenud üksi olla. menu.err.ee, 17. jaanuar 2018. Teet Korsten, Marynel Kuut: "Minu ja Uku elu keerles põhiliselt ainult muusika ümber", Põhjarannik, 12. juuli 2018. Marju Kuut oma sõnades: alles hiljem avastad, et mida tahtsid, ei olegi hea. kultuur.err.ee, 18. aprill 2022.